钦定古今图书集成/历象汇编/乾象典/第003卷 > 历象图说 > 各天远近次第图说
## 钦定古今图书集成/历象汇编/乾象典/第003卷 > 历象图说 > 各天远近次第图说

古言天家七政，与恒星共在一重天，而错杂下上于太虚，说已疏矣。后乃有九重天之说：一月，二水，三金，四日，五火，六木，七土，八𢘆星，九宗动。各曜之丽天，犹木节之在板；各天之次第，犹葱本之相包。审尔，则在远者不能近，在近者不能远。其光体之大者无时而小，小者无时而大。何七体经时而小大，而薄蚀、凌犯之分秒有不同？又凡五星在顺合左右，则光体见小；在退望退合左右，则光体见大。可知各天远近，在均轮、小轮所差尚少，至次轮远近遂生变差。如火星天本在日天之外，及退望左右，则直入日天之内，而甚近于地，故所见光体，大小悬殊。因显日月恒星之天，皆以地为心。五星环绕向日，时伏时见，而其天直以太阳为心，然后各重天体，远近有序。益证古志所载陵犯揜蚀之异，多非信史。试观月天最近于地，自日星以上，月皆得而揜之。古志所称星入月而不见星，为月蚀星，是也；星入月而见星，为星蚀月，非矣。金、水有时在日上，若经纬合度而日揜星；有时在日下，若经纬合度而星揜日，日中黑子是也。自火、木、土以上，金、水皆得而揜之，而谓互相揜者，非矣。火能揜木、土，而不能揜于木、土；木能揜土，而不能揜于土；土能揜恒星，而不能揜木、火。以下诸曜，其理同。